KEHOP-4.1.0-15-2016-00069

Vizes élőhelyek rehabilitációja és természetvédelmi kezelése a Közép-Tisza mentén

A projekt célja a Tiszakécskei Holt-Tisza élőhelyeinek állapotjavítása, a halfaunájának megóvása, ívó helyek kialakításával. A fejlesztés igényét elsősorban a holtág felgyorsult eutrofizációja indokolja. A mellékág feliszapolódott, várható, hogy a szukcessziós folyamatok következtében teljes mértékben benövényesedik, majd beerdősül, ami a vizes élőhely területének csökkenését eredményezi, ezzel párhuzamosan megszűnnek a kétéltűek és halak számára a szaporodó helyek is. Ez egyrészt abból adódik, hogy korábban a holtág volt a befogadója Tiszakécske tisztított szennyvizének és csapadékvizeinek, másrészt a holtág a mentett oldalon található, ezért természetes vízutánpótlása nem megoldott.

Célunk a holtág kotrásával a szukcessziós folyamatok megállítása, új élőhelyek létrehozása a terület hal, kétéltű és madár faunájának számára.

A projekt céljai a Tiszakécskei Holt-Tisza élőhelyei természeti állapotának javítása, kiterjedésük növelése, a közösségi jelentőségű, valamint természetvédelmi oltalom alatt álló vízhez kötött fajok szaporodási lehetőségeinek javítása. Mindez a fajok számára alkalmas élőhelyek kiterjedésének növelésével (kotrás) valósul meg. A projekt keretében megvalósul a holtág vízellátásának javítása a meglévő, leromlott állapotú vízgazdálkodási létesítmények felújításával és új műtárgyak építésével a természetvédelmi céloknak megfelelően. Megtörténik továbbá az élőhelyek természetességét növelő beavatkozások során az inváziós növényfajok irtása is.

A projekt során megvalósítani kívánt főbb tevékenységek: Jobb vízminőséget teremtő, tiszai eredetű vízkészletre támaszkodó átöblítést szolgáló műszaki feltételek javítása (csatornák kotrása, zsilipek felújítása, vízkivételi mű kialakítása).

A hosszabb távú természetes regenerálódás feltételeit megteremtő, medermorfológiát módosító beavatkozások, kiemelten a vízminőség javítására szolgáló kotrás, emellett a meder változatosabbá tétele, legerősebben feltöltődött területeken sekélyebb vizű, természetes halbölcsőnek is alkalmas mederrészek kialakítása.

Védett fajok életfeltételeinek javítását célzó, élőhely-paramétereket javító tevékenységek: sekély nyílt vizek kialakítása, sűrű nádastól mentes, természetközeli állapotú partrészek létrehozása (kétéltűek és hüllők számára, táplálkozóterületként, tojásrakóhelyként).

Inváziós növényfajok visszaszorítása: A projekt fontos célkitűzése a területen található inváziós növényzet (gyalogakác, zöld juhar) visszaszorítása, kiirtása 5 hektáron.

Műszaki szakmai eredmény

1 Vízkivételi mű létesítése

5 ha Invazív növények irtása

6 Vízvisszatartó műtárgy jókarba helyezése

86.500 m3 iszap kotrás

Aktív és ökoturisztikai infrastruktúra kialakítás, cölöpösvény és madárles létesítése